PONT ott voltunk!

Tegnap volt szerencsénk kilátogatni a Pont Ott Partira, melyet a Rio-ban tartottak meg idén.

Volt izgulás, feszültség, aztán a sírás-rívás, ki azért, mert felvették, ki azért, mert nem. Hangsúlyozom: nem szabad csüggedni, ha nem sikerült, jövőre is megpróbálhatod. Nem maradsz le semmiről, sőt még javíthatsz is az eredményeiden!

Meglepetés pontok

A ponthatárok idén is tartogattak meglepetéseket nektek. Összenézve a pontokat, nagy eltérést lehet észrevenni egyetemek között is és a tavalyi pontokhoz képest is.

Az előzetes ponthatárokhoz képest sok szaknak megváltozott a végleges határa:

ELTE szabadbölcsész képzés előzetese 340 volt -> 391 lett

SZTE anglisztika szakára 320 volt -> 360 lett

az emberi erőforrások képzés előzetese 428 volt:

Esterházy Károly Egyetemen 448

Károli Gáspár Református Egyetemen 445 lett

jogászképzés előzetese 460 volt:

Károli Gáspár Református Egyetemen 474

Debreceni Egyetemen 461 pontra emelkedett

Nem kis riadalmat keltettek ezek a számok, azonban – mint tudjuk – ezek az „előzetes” pontok voltak, és a változtatás jogát fenntartják.

Ugyanannak a szaknak a pontjai is változatosak voltak egyetemenként. Egy példa:

orvosi

PTE 418

Debreceni Egyetem 423

SZTE 427

Semmelweis Egyetemen 460

Látható, hogy Pécsre sokkal nagyobb volt az esély, mint a Semmelweis-re, nem véletlenül. Idén nagyon sokan jelentkeztek a Semmelweis Egyetemre, így kénytelen voltak emelni a pontokon.

Ugyanígy magasak voltak a pontok a BME-n is, hasonló okokból. Ott az átlag pont 416 volt.

A legnépszerűbb egyetem az ELTE volt, ahol csaknem 10.000 új hallgató kezdheti meg az őszi szemesztert. A legmagasabb pont is itt született meg. A német és nemzetiségi német nyelv és kultúra tanára – latin nyelv és kultúra tanár szakra 500 pontot kellett elérni!

Pont Ott Parti

A RIO-ban tartották Budapesten a Pont Ott Partit, ahová már délután 3-tól szállingóztak a diákok. Mindenki várta az este 8 órát, amikor kiderültek a pontok.

Volt leülési lehetőség, nagy kivetítő, ahol 20:00 órától olvashatóak voltak a ponthatárok. Ahogy haladtunk az ABC-ben egyre felszabadultabb volt a hangulat, amit Baka Szabi End Show-jának köszönhettünk.

Egészen 22:00 óráig lehetett ropni a RIO-ban és a zenére nem lehetett panasz (szerintünk).

A helyszínnel egy problémánk volt: mivel nem jutottunk be 8 előtt – olyan hosszú volt a sor – arra lettünk figyelmesek, hogy egyre többen mennek el. Nem értettük. Aztán rájöttünk, hogy jó a hely, jó a zene, jó a buli, de! Sehol sem lehetett semmit se venni, legalábbis mire mi beértünk (9 fele), ellenben az üdítőt kidobatták a bejáratnál. Ezt sehogy se értettük, de ez a diákok örömét nem szegte, és ez a fontos.

Gratulálunk minden sikeres felvételt nyert hallgatónak!